4 ปีผ่านมา เม็ดเงินลงทุนโครงสร้างพื้นฐานเกือบ 2 ล้านล้านบาท ช่วยกระตุ้น GDP ในประเทศเพิ่มขึ้น
รัฐมนตรีว่าการกระทรวงคมนาคม ย้ำตลอด 4 ปีผ่านมา เม็ดเงินลงทุนโครงสร้างพื้นฐานเกือบ 2 ล้านล้านบาท ช่วยกระตุ้น GDP ในประเทศเพิ่มขึ้น

นายอาคม เติมพิทยาไพสิฐ รัฐมนตรีว่าการกระทรวงคมนาคม เปิดเผยว่า ตลอด 4 ปีที่ผ่านมา กระทรวงคมนาคม ดำเนินการพัฒนาโครงสร้างพื้นฐานด้านคมนาคมขนส่งของไทย โดยมี 21 โครงการสำคัญที่ได้รับการอนุมัติจากคณะรัฐมนตรี วงเงินรวม 1,099,677 ล้านบาท แบ่งเป็นทางบก จำนวน 5 โครงการ วงเงิน 177,003 ล้านบาท ทางราง จำนวน 13 โครงการ วงเงิน 916,779 ล้านบาท และการพัฒนาพื้นที่เชิงพานิชย์ (แปลง A) ของการรถไฟแห่งประเทศไทย หรือ รฟท. ทางน้ำ จำนวน 2 โครงการ วงเงิน 3,895 ล้านบาท และทางอากาศ จำนวน 1 โครงการ วงเงิน 2,000 ล้านบาท ซึ่งโครงการลงทุนภาครัฐดังกล่าวประมาณร้อยละ 30 ส่งผลให้ตัวเลขเศรษฐกิจของไทยปรับตัวสูงขึ้น

สำหรับโครงการที่กระทรวงคมนาคมจะผลักดันให้ ครม. อนุมัติในรัฐบาลนี้ ประกอบด้วย ทางอากาศ จำนวน 6 โครงการ วงเงินรวม 166,659 ล้านบาท โครงการรถไฟทางคู่ จำนวน 9 โครงการ วงเงินรวม 393,354 ล้านบาท จะทยอยเสนอ ครม.  ได้ทั้งหมดภายในเดือนตุลาคมนี้ โครงการรถไฟฟ้า จำนวน 4 โครงการ วงเงินรวม 144,700 ล้านบาท ส่วนโครงการที่จะริเริ่มในรัฐบาลนี้ที่อยู่ระหว่างการศึกษาความเหมาะสมประกอบด้วย โครงข่ายทางรถไฟสายใหม่ สายแม่สอด - ตาก - กำแพงเพชร - นครสวรรค์ - บ้านไผ่ - นครพนม และโครงการรถไฟทางคู่ สายชุมทางศรีราชา - ระยอง และมาบตาพุด - ระยอง - จันทบุรี - ตราด – คลองใหญ่